b'\n_START_ARTICLE_\nAugustavo giria\n_START_SECTION_\nGeografija\n_START_PARAGRAPH_\nGiria yra i\xc5\xa1sid\xc4\x97s\xc4\x8diusi zandrin\xc4\x97se lygumose, kurios susidar\xc4\x97 traukiantis ledynams. I\xc5\xa1skirtinis girios bruo\xc5\xbeas yra kopos. Giria yra vandenskyroje tarp Vyslos up\xc4\x97s baseino (apie 40% girios, up\xc4\x97s Rospuda ir Blizna) ir Nemuno up\xc4\x97s baseino (apie 60% girios, up\xc4\x97s Juodoji An\xc4\x8dia, Seina ir Volku\xc5\xa1anka. Girioje yra Vygri\xc5\xb3, Saino, Bal\xc4\x8dio, M\xc4\x97tos, Sirvo, Kaleit\xc5\xb3, Studzieni\xc4\x8dn\xc4\x97s, Bliznos, Mario ir kiti e\xc5\xbeerai. Girios klimatas yra gan\xc4\x97tinai \xc5\xa1iurk\xc5\xa1tus, vidutin\xc4\x97 metin\xc4\x97 temperat\xc5\xabra yra 6 laipsniai C, metin\xc4\x97 temperat\xc5\xabros amplitud\xc4\x97 beveik 24 laipsniai C (nuo -5,6 C \xc5\xbeiem\xc4\x85 iki 17,3 C vasar\xc4\x85). \xc5\xbdiema prasideda lapkri\xc4\x8dio pabaigoje ir trunka apie 114 dien\xc5\xb3, sniego danga da\xc5\xbeniausiai i\xc5\xa1silaiko apie 101 dien\xc4\x85.\n_START_SECTION_\nAugalija\n_START_PARAGRAPH_\n85% mi\xc5\xa1ko sudaro pu\xc5\xa1\xc5\xabn\xc5\xb3 mi\xc5\xa1kas i\xc5\xa1 kuri\xc5\xb3 70% paprastoji pu\xc5\xa1is ir 17% paprastoji egl\xc4\x97. Girioje yra daug sen\xc5\xb3 med\xc5\xbei\xc5\xb3 apie 120 met\xc5\xb3 senumo. Vidutinis med\xc5\xbei\xc5\xb3 auk\xc5\xa1tis yra apie 30-40 m. Kai kuriose apylink\xc4\x97se yra dr\xc4\x97gnieji ir pelk\xc4\x97ti mi\xc5\xa1kai, taip pat yra nema\xc5\xbeai pelki\xc5\xb3. 8,5% girios med\xc5\xbei\xc5\xb3 sudaro alksniai, daugiausiai pietin\xc4\x97je dalyje. Taip pat yra nema\xc5\xbeai \xc4\x85\xc5\xbeuol\xc5\xb3 ir skrobl\xc5\xb3. D\xc4\x97l nepalankaus klimato yra konservuojamos kai kurios augal\xc5\xb3 r\xc5\xab\xc5\xa1ys: liekninis ber\xc5\xbeas, kukmedis, vaivoras ir kiti.\n_START_SECTION_\nGyv\xc5\xabnija\n_START_PARAGRAPH_\nGirioje yra apie 2000 gyv\xc5\xabnijos r\xc5\xab\xc5\xa1i\xc5\xb3, did\xc5\xbeiausi\xc4\x85 dal\xc4\xaf sudaro vabzd\xc5\xbeiai. \xc5\xbdinduoliai yra \xc5\xa1ie: pilkasis vilkas, us\xc5\xabrinis \xc5\xa1uo, l\xc5\xab\xc5\xa1is, barsukas, taurusis elnias, briedis, stirna, baltasis ki\xc5\xa1kis, pilkasis ki\xc5\xa1kis, upinis bebras, ondatra, \xc5\xabdra. Taip pat anks\xc4\x8diau girioje gyveno tauras, stumbras, rudasis lokys ir ernis. Taip pat girioje yra \xc4\xafvairi\xc5\xb3 pauk\xc5\xa1\xc4\x8di\xc5\xb3 r\xc5\xab\xc5\xa1i\xc5\xb3: juodasis gandras, vapsva\xc4\x97dis, ma\xc5\xbeasis erelis r\xc4\x97ksnys, gyvat\xc4\x97dis, juodasis peslys, rudasis peslys, baltnugaris genys, tripir\xc5\xa1tis genys, pilkoji meleta, kurtinys ir tetervinas. Be to girioje gyvena dar daug \xc4\xafvairi\xc5\xb3 varliagyvi\xc5\xb3 ir ropli\xc5\xb3 r\xc5\xab\xc5\xa1i\xc5\xb3 ir apie 30 \xc5\xbeuv\xc5\xb3 r\xc5\xab\xc5\xa1i\xc5\xb3.\n_START_SECTION_\nIstorija\n_START_PARAGRAPH_\nGiria anks\xc4\x8diau buvo daug platesn\xc4\x97 ir apim\xc4\x97 nema\xc5\xbe\xc4\x85 dal\xc4\xaf Lietuvos, Mazovijos ir Baltarusijos. Nuo VIII a. pr. m. e. iki XIX a. \xc5\xa1ioje teritorijoje gyveno lietuviams artima balt\xc5\xb3 tauta - jotvingiai. D\xc4\x97l kar\xc5\xb3 ar gyventoj\xc5\xb3 migracijos spartesnis girios apgyvendinimas prasid\xc4\x97jo tik XV a., kai giria buvo suskirstyta \xc4\xaf kelet\xc4\x85 mi\xc5\xa1k\xc5\xb3: Perstunsk\xc4\x85, P\xc5\xbeelomsk\xc4\x85, Ber\xc5\xbenick\xc4\x85 ir kt.. XVI a. \xc5\xa1ie mi\xc5\xa1kai tapo karaliaus nuosavybe kuriose jis ir jo draugija med\xc5\xbeiodavo stambiuosius gyv\xc5\xabnus: taurus, stumbrus, bried\xc5\xbeius, elnius, \xc5\xa1ernus, me\xc5\xa1kas ir vilkus. V\xc4\x97liau giria prad\xc4\x97ta vis labiau kirsti, o mediena up\xc4\x97mis plukdoma \xc4\xaf Baltijos j\xc5\xabros uostus, kur buvo naudojama kaip degutas, anglis ir kt.. Per 1863 m. sukilim\xc4\x85 daug sukil\xc4\x97li\xc5\xb3 buvo \xc4\xafsik\xc5\xabr\xc4\x99 \xc5\xa1ioje girioje. Kozi Rineko draustinyje yra sukil\xc4\x97li\xc5\xb3 kapin\xc4\x97s \xc5\xbeuvusi\xc5\xb3 kovojant prie\xc5\xa1 Rusijos imperijos kariuomen\xc4\x99 1863 bir\xc5\xbeelio 29 d. \xc5\xa0iuo metu \xc5\xa1iauriau Augustavo yra paminklas \xc5\xa1iems kovotojams. Per Pirm\xc4\x85j\xc4\xaf pasaulin\xc4\xaf kar\xc4\x85 giria labai nukent\xc4\x97jo d\xc4\x97l didelios apimties kirtim\xc5\xb3 (apie 15% girios). Per Antr\xc4\x85j\xc4\xaf pasaulin\xc4\xaf kar\xc4\x85 mi\xc5\xa1ke sl\xc4\x97p\xc4\x97si partizanai. Taip pat 1941-1944 m. giria buvo naudojama egzekucijoms vykdyti, tuo laikotarpiu \xc5\xa1ioje girioje \xc5\xbeuvo apie 8000 \xc5\xbemoni\xc5\xb3, daugiausiai \xc5\xbeydai. Pagal 1920 m. liepos 12 d. Lietuvos ir Taryb\xc5\xb3 Rusijos taikos sutart\xc4\xaf nema\xc5\xbea girios dalis buvo priskirta Lietuvos Respublikai.\n_START_SECTION_\nTurizmas\n_START_PARAGRAPH_\nGirioje yra nutiesta daug turistini\xc5\xb3 tak\xc5\xb3: p\xc4\x97stiesiems, dvira\xc4\x8diams ir baidar\xc4\x97ms. E\xc5\xbeeruose yra galimyb\xc4\x97 buriuoti, \xc5\xbevejoti ir u\xc5\xbesiimti kitomis vandens pramogomis. Nema\xc5\xbeai turistini\xc5\xb3 atrakcij\xc5\xb3 yra Studzieni\xc4\x8dnos kaime ir Augustavo girios \xc5\xa1ventojoje vietoje'